**Kan barnet mitt gå i barnehagen?**

Retningslinjer for foreldre og ansatte i Store Ljan barnehage ved sykdom

Innhold

[Vurdering av barnet 2](#_Toc353187890)

[Feber 2](#_Toc353187891)

[Brennkopper 2](#_Toc353187892)

[Omgangssyke/farang 3](#_Toc353187893)

[Hoste og snørr 3](#_Toc353187894)

[Vondt i halsen 3](#_Toc353187895)

[Halsbetennelse 3](#_Toc353187896)

[Vannkopper 4](#_Toc353187897)

[Kikhoste 4](#_Toc353187898)

[Meslinger – Kusma – Røde hunder 4](#_Toc353187899)

[Skarlagensfeber 4](#_Toc353187900)

[Den 4. barnesykdommen (eller 3 dagers feber) 5](#_Toc353187901)

[Den 5. barnesykdommen 5](#_Toc353187902)

[Hand, foot and mouth disease 5](#_Toc353187903)

[Øyeinfeksjon 5](#_Toc353187904)

[Ørebetennelse 6](#_Toc353187905)

[Mollusker 6](#_Toc353187906)

[Soppinfeksjoner 6](#_Toc353187907)

[Småmark 6](#_Toc353187908)

[Hodelus 6](#_Toc353187909)

[Skabb 6](#_Toc353187910)

[Barn og kulde 6](#_Toc353187911)

[Omsorgspenger ved barns sykdom 7](#_Toc353187912)

## Vurdering av barnet

Lurer du på om barnet ditt er friskt nok til å gå i barnehagen?Hensikten med dette skrivet er å gi informasjon som gjør det lettere for dere foreldre å svare på dette spørsmålet.

Når barnet ditt er sykt er det viktig å gå ut fra barnets behov. Et sykt og slapt barn vil ofte trenge et fang å sitte på. Generelt kan man si at det er barnets allmenntilstand dvs. hvordan det sover, spiser og klarer å være med i leken som avgjør om det skal være hjemme eller ikke. Men mange ganger kan et barn som er aktivt hjemme, likevel ikke orke å delta på aktivitetene i barnehagen. Som mor og far er du ekspert på ditt barn og kan gjøre den rette bedømmelsen hjemme. Men det er personalet som må bedømme om barnet klarer å være med på aktivitetene i barnehagen. Det er derfor viktig at du rådfører deg med oss når du føler deg usikker.

Dersom foreldrene er klar over at det er alvorlig smittsom sykdom i barnas miljø utenfor barnehagen, plikter foreldrene å informere barnehagen om dette.

Infeksjoner forårsaket av bakterier kan medføre at barnets helsetilstand blir mer påvirket enn ved virusinfeksjoner. Barnet kan behøve behandling av antibiotika. I disse tilfellene er det best at barnet er hjemme noen dager, dels p.g.a. den nedsatte allmenntilstanden og dels fordi to dager antibiotikabehandling vanligvis gjør barnet smittefritt.

De fleste infeksjoner som barn har, forårsakes av virus. Virusinfeksjoner smitter som regel mest før og like etter symptomene har oppstått. Ut fra smittefaren alene er det altså liten grunn til å holde barnet hjemme. Det som avgjør om barnet skal være hjemme eller ikke er barnets allmenntilstand:

* Har barnet feber?
* Sover barnet dårlig?
* Er appetitten merkbart nedsatt?
* Er barnet generelt slapt?
* Kan barnet delta i barnehagens vanlige aktiviteter ute og inne?

For øvrig understreker vi at Store Ljan barnehage forholder seg til Statens institutt for folkehelse og deres retningslinjer, og ikke hvert barns lege.

## Feber

Feber skyldes vanligvis en infeksjon forårsaket av virus eller bakterier. Som feber regnes temperatur over 37,5. Noen barn har høyere temperatur enn dette, og det er normalt for dem. Et barn med feber bør være lett kledd, ikke oppholde seg i et for varmt rom, og få rikelig med drikke.

Hjemme?

Barn med feber skal være hjemme. Etter flere dagers feber bør barnet få en feberfri dag hjemme før det vender tilbake til barnehagen.

## Brennkopper

Dette er en bakteriell infeksjon i huden med først pussfylte blemmer, så sår og gule skorper.

Allmenntilstanden er som regel god og uten feber. Behandles med lokalt antibiotikum, evt. med tabletter ved alvorlig utslett og utbredt infeksjon.

Hjemme?

Barnet bør være hjemme hvis infeksjon er utbredd og behandles med antibiotika. Kan gå tilbake til barnehagen etter 2 dagers behandling dersom sårene har en tørr skorpe.

## Omgangssyke/farang

Symptomene er diaré og / eller brekninger. Barnet kan tape mye væske, og det er viktig å passe på at det drikker mye. Lege eller helsesøster kan gi råd om diett.

Hjemme?

I det akutte stadiet skal barnet være hjemme. *Smitterisikoen er størst mens man har symptomer med oppkast og diaré, og barn bør holdes hjemme i denne perioden. Man bør vente 48 timer etter opphør av diaré og oppkast før barnet sendes i barnehagen.* Barnet skal da kunne innta fast føde og være opplagt. Avføringen behøver ikke være fast fordi det kan ta opp til flere uker før avføringen er normal.

## Hoste og snørr

En del barn får lett hoste i forbindelse med vanlig forkjølelse. Dersom barnet ikke virker sykt og allmenntilstanden er god, kan det gå i barnehagen som vanlig. Hoste kan ofte forverres ved fysisk aktivitet, og man bør derfor holde seg orientert om hvordan barnet greier seg gjennom dagen i barnehagen. Ved langvarig hoste uten feber bør barnet bedømmes av lege (bl.a. med tanke på allergi).

Snørr er i begynnelsen klart, og kan gå over i tykt, grønt snørr etter en tid. Ved kortvarig snørr uten påvirket almenntilstand er det ingen grunn til å holde barnet borte fra barnehagen. Det kan være nødvendig å få barnet legeundersøkt ved langvarig blankt snørr, fordi det kan være et symptom på allergi. Barn med vedvarende snørr bare fra det ene neseboret bør også undersøkes, fordi det kan skyldes et fremmedlegeme i nesen.

Hjemme?

Et barn med hoste, men uten feber og med god allmenntilstand kan være i barnehagen.

## Vondt i halsen

Når man har vondt i halsen skyldes det infeksjon i svelget. Små barn kan ikke alltid fortelle at de har vondt i halsen. Tegn på halsinfeksjon kan være at barnet ikke vil drikke, spise eller har feber. I blant forekommer brekninger, magesmerter og noen sikler. Dersom barnet har vondt i halsen og i tillegg feber mer enn et par dager, kan det være spørsmål om en bakteriell infeksjon forårsaket av streptokokker. Du bør da oppsøke lege med barnet ditt. Streptokokker kan i blant gi plagsomme epidemier blant barn; gi derfor beskjed til personalet dersom barnet ditt har en slik infeksjon.

Hjemme?

Ved streptokokker skal barnet etter to dagers antibiotikakur være smittefri og kan gå tilbake til barnehagen hvis det er feberfritt og orker å delta i gruppesamværet sammen med de andre barna. Ved andre halsinfeksjoner avgjør allmenntilstanden.

## Halsbetennelse

Vedvarende (noen dager) rød, sår hals, vondt for å svelge, dårlig ånde, hovne kjertler på halsen, med feber.

Skal undersøkes av lege, og vil vanligvis behandles med antibiotika.

*Hjemme?*

*Minst 2 dager etter at antibiotikabehandlingen er påbegynt. Barnet kan ellers gå i barnehage når allmenntilstanden tillater det.*

## Vannkopper

Virusinfeksjon med små væskefylte blemmer (kopper). Disse kommer i ulike stadier, ferske blemmer opptrer samtidig med inntørkede. Barn med utpreget kløe risikerer å få en bakteriell infeksjon der barnet klør seg.

Hjemme?

Ja, til alle blemmer er inntørket (tørr skorpe). Dette også av hensyn til barnet selv og faren for infeksjon. *En tommelfingerregel er at utslettet er smittsomt inntil det kommer skorper på det. Skorpene kommer etter 5-7 dager. Når alt av utslett er dekket med skorper kan barnet returnere til barnehage.*

## Kikhoste

Det er i Norge vanlig å vaksinere spedbarn mot kikhoste ved 3,5 og 10 måneders alder. Sykdommen opptrer derfor svært sjelden. Større barn som får kikhoste får kun lettere symptomer. Kikhoste smitter mest i begynnelsen før det typiske symptomet ”kiking” oppstår, men det kan være en viss smittefare under hele sykdomsforløpet. Personalet må få beskjed dersom barnet får diagnostisert kikhoste slik at familier med barn som ikke er vaksinert kan varsles. Personalet varsler også bydelsoverlegen.

Hjemme?

Med mindre bydelsoverlegen av hensyn til de andre barna og smittefare sier noe annet er det barnets allmenntilstand som avgjør om det skal være hjemme. Dårlig søvn og hoste/kiking med brekninger innebærer at barnet ikke orker å være i barnehagen. I praksis betyr det at det tar 2-4 uker før barnet kan gå i barnehagen. Vær oppmerksom på faren for ettersykdommer dersom barnet tas ut for tidlig.

## Meslinger – Kusma – Røde hunder

De fleste barn over 15 mnd. er vaksinert mot disse virusinfeksjonene. Derfor er det ikke vanlig at barn får noen av disse barnesykdommene. Mange ganger er det vanskelig å stille diagnosen selv, og man bør derfor kontakte lege om man mistenker at barnet skulle ha en av disse sykdommene.

Hjemme?

Ja, barnet skal være hjemme i sykdomsperioden. Barnet kan begynne i barnehagen så fort allmenntilstanden tillater det. Vær oppmerksom på faren for ettersykdommer dersom barnet tas ut for tidlig.

## Skarlagensfeber

Skarlagensfeber forårsakes av streptokokkbakterier. Symptomene består av vondt i halsen, ”bringebærtunge”, finprikket utslett samt feber. Behandles med antibiotika.

Hjemme?

Ja, i hver fall minst 2 dager etter at antibiotikabehandling er påbegynt. Tilbake til barnehagen når allmenntilstanden tillater det.

## Den 4. barnesykdommen (eller 3 dagers feber)

Det er en vanlig og uskyldig virussykdom som kan opptre de første 2-3 leveårene. Typisk er høy feber som forsvinner etter 2-3 dager, samtidig som et rødlig, småflekketutslett utvikles på brystet og kan spre seg til rygg, hals, armer og ben. Varer i ½ -3dager. Ingen behandling.

Hjemme?

Det anbefales at barnet holdes hjemme til utslettet er forsvunnet og barnet har god allmenntilstand.

## Den 5. barnesykdommen

Den femte barnesykdom er en virusinfeksjon og inkubasjonstiden er cirka 17 dager. Den smittsomme perioden er ikke kjent i detalj, men det er påvist virus i luftveiene i 8–10 dager før utslettet kommer. Den første fasen begynner vel en uke etter smitte og varer 2-3 dager. Symptomer som hodepine, feber, sår hals, kløe og hoste forekommer. Men symptomene ses oftere hos voksne enn hos barn. Etter denne fasen er barnet friskt i 7-10 dager. Så kommer utslettet.

Barnet får et veldig rødt utslett i begge kinnene. Det kan se ut som om barnet har fått seg et slag. Det er også påfallende blek rundt munnen. Noen har lett feber. Deretter kommer et småprikket rødt utslett på skuldrene og armene. Det sprer seg til armer, kroppen og noen ganger lårene. Utslettet blekner etter hvert, men kan også flyte sammen. Utslettet kan komme og gå i uker, noen ganger måneder.

Hjemme?

Liten smittefare, men barnet bør være hjemme hvis allmenntilstanden er påvirket.

## Hand, foot and mouth disease

Sykdommen skyldes et virus. Den opptrer hyppigst om sommeren eller tidlig høst, særlig hos barn unde10 år, men forekommer også hos voksne. Sykdommen smitter både ved direkte kontakt, via avføring og ved dråpesmitte. Symptomene er 1-2 dager lett feber, halsvondt, blemmedannelse i munnslimhinnen og utslett i form av rødeprikker i håndflaten og/eller på fotsålene. Går over av seg selv (1-2 uker)

Hjemme?

Barnet kan gå i barnehagen med utslett dersom allmenntilstanden er god. Inkubasjonstid 4-6 dager.

## Øyeinfeksjon

Øyeinfeksjoner kan opptre i forbindelse med forkjølelse og gå over av seg selv på samme måte som forkjølelse gjør. Ofte er imidlertid infeksjonen smittsom og uttalt med mye puss/verk, og det kan være nødvendig med salve/øyendråper. Det er pusset som smitter og spesielt på småbarnsavdelinger sprer smitten seg raskt. Rødt øyeeple kan være et tegn på at sykdommen er i ferd med å bryte ut.

Hjemme?

Barna skal være hjemme til pusset er borte, vanligvis tar dette 1-2 dager etter påbegynt behandling.

## Ørebetennelse

Ørebetennelse forårsaket av bakterier behandles med antibiotika og evnt. nesedråper.

Hjemme?

Dersom allmenntilstanden er upåvirket, kan barnet vende tilbake til barnehagen selv om antibiotikabehandling nettopp er påbegynt.

## Mollusker

1-5 mm store blanke opphøyninger i huden som etter noen uker får en inndragning på midten. Mollusker forårsakes av virus og barnet smitter seg selv når det klør. Mollusker smitter sjelden til andre personer og helbredes oftest uten behandling

*Hjemme?*

*Nei.*

## Soppinfeksjoner

Det er uvanlig hos barn å ha soppinfeksjoner i huden, men hvis man har husdyr, f.eks. marsvin, kan barnet få en soppinfeksjon kalt ”ringorm”. Hudforandringene er typiske med ringformede utslett. Behandlingen er ofte soppdrepende salve.

Hjemme?

Nei.

## Småmark

Marken er smal, hvit, ca. 1 cm lang og ligner en bomullstråd. Det vanligste symptomet er nattekløe rundt endetarmsåpningen. Eggene spres fra menneske til menneske ved kontakt med smittede flater eller støv. De kan holde seg i live i 2-3 uker. Behandles med ormemiddel som fås uten resept på apoteket (Vaquin).

Hele familien må behandles.

Hjemme?

Barnet kan gå i barnehagen dagen etter påbegynt kur, men personalet må varsles, slik at symptomene kan oppdages også hos andre barn.

## Hodelus

Lusa er 2-3 mm stor og spres gjennom direkte kontakt. Behandles med spesielt middel som er til salgs på apotek uten resept.

Hjemme?

Barnet skal være hjemme inntil førstegangsbehandling er gjennomført. Personalet må varsles.

## Skabb

Skabbmidden graver seg ned i huden og gir etter noen uker intens kløe og utslett. Diagnosen kan være vanskelig, og den bør helst være stilt gjennom påvisning av skabbmidden.

Hjemme?

Barnet skal være hjemme inntil behandlingen er gjennomført. Personalet må varsles.

## Barn og kulde

Hver vinter melder spørsmålet seg: Skal barna være ute når det er kalt og hvilken temperaturgrense gjelder? Det kan ikke gis noe enkelt svar. Den temperatur som man kjenner, vil være avhengig av både vindhastighet og fuktighet så vel som selve lufttemperaturen. Ved sterk vind bør barna kanskje være innendørs selv om utetemperaturen ikke er så lav. Det som barn har på seg og deres egen aktivitet er også avgjørende for om de kan være ute eller ikke. Følgende retningslinjer er rimelige: 10 kuldegrader kan anføres som en veiledende grense for utelek, men det må tas hensyn til eventuell vind. Hvor lenge barna skal være ute, vurderes i det enkelte tilfelle.

Noen barn får tørr hud om vinteren – og spesielt dersom det blåser. For disse barna vil det være gunstig om de blir smurt med en fet/vannfri salve i ansiktet før de går ut.

## Omsorgspenger ved barns sykdom

Hvis du er arbeidstaker og har omsorg for barn under 12 år, har du rett til omsorgspenger. Hvis barnet er kronisk sykt eller funksjonshemmet, gjelder retten til barnet er 18 år. Du kan få omsorgspenger i

* 10 dager per kalenderår
* 15 dager per kalenderår hvis du har omsorg for mer enn to barn
* 20 dager per kalenderår hvis du er alene om omsorgen
* 30 dager per kalenderår hvis du er alene om omsorgen for mer enn to barn
* Hvis du har kronisk sykt eller funksjonshemmet barn og dette fører til en markert høyere risiko for fravær, kan du i tillegg få ti stønadsdager for hvert kronisk sykt eller funksjonshemmet barn. Når du er alene om omsorgen, dobles antall stønadsdager.

Hvis foreldrene ikke bor sammen, kan dagene med omsorgspenger fordeles forholdsmessig på hver av foreldrene på grunnlag av samværsavtalen mellom foreldrene. Foreldrene må avgi en skriftlig erklæring til NAV om omsorgsfordelingen i henhold til samværsavtalen. NAV utsteder en erklæring til arbeidsgiver om fordeling av retten til omsorgspenger.

Omsorgspenger beregnes på samme måte som sykepenger og utgjør 100 prosent av sykepengegrunnlaget.

Arbeidsgiveren din har ansvar for å betale omsorgspenger i ti dager per kalenderår.

For å få rett til omsorgspenger fra arbeidsgiver, må du dokumentere barnets eller barnepassers sykdom med egenmelding.

Fra den fjerde dagen kan arbeidsgiver kreve at du dokumenterer barnets eller barnepassers sykdom med legeerklæring.